stanford-oval/wikipedia huggingface dataset:
Auróra (yhtye)

| Auróra |
| --- | --- |

Tiedot
Toiminnassa:  1983–
Tyylilaji:  punk rock hard rock
Kotipaikka:  Győr, Unkari
Laulukieli:  unkari englanti
Jäsenet:  László Víg, laulu, kitara   Szabolcs Goreczky, trumpetti, kitara, taustalaulu   János Pozsgay, basso   Norbert Víg, rummut  
Entiset jäsenet:  János Demeter, laulu (1983)   Attila Polyák, rummut (1983-1993)  Kriszta Botos, laulu (1983-1984)  András Soós, rummut (1993-1998)  Tamás Pálföldi, rummut (1998)  Zoltán Kovács, rummut (1998-2008)  Csaba Matula, kitara (2002-2003) 
Levy-yhtiö:  Hungaroton, 1992–1997   K&E Records, 1994-1995   Aurora Records, 1997-  
Aiheesta muualla
www.aurora.hu
Infobox OKNimi-testi OK: 
Auróra on unkarilainen punkyhtye, joka perustettiin Győrissä vuonna 1982. Yhtyeen perustivat László Víg (Vigi), János Pozsgay (Galacs), Attila Polyák ja János Demeter (Dauer). Ensimmäisen esiintymisensä aikana he käyttivät vielä nimeä Terrorists, mutta sen jälkeen heidän ei sallittu esiintyä kyseisellä nimellä. Silloin yhtye vaihtoi nimekseen Auróra Cirkáló (suom. Risteilijä Aurora), jonka senaikainen Unkarin kommunistihallitus hyväksyi. Uusi nimi lyhentyi Auróraksi ensimmäisten demokasettien julkaisun aikaan.
Auróra-yhtye on tunnettu ja suosittu myös kotimaansa Unkarin ulkopuolella muissa Euroopan maissa, kuten Tšekissä, Slovakiassa, Saksassa ja Itävallassa. Yhtye on esiintynyt myös Sloveniassa, Kroatiassa, Serbiassa, Sveitsissä, Italiassa, Puolassa, Irlannissa ja Norjassa. Yhtyeen lopettaa usein esiintymisensä partisaanilauluun Bella ciao.
Runoilija Zoltán Pusztai on 1980-luvun puolivälistä alkaen kirjoittanut kaikkien Auróran kappaleiden sanat. Tästä poikkeuksena on albumi Keserű cukor, jonka sanoituksen on kirjoittanut Cselák.
Historiaa > 1980-luku: Demot, Itävalta, Itä-Saksa

Dauer ei ollut kauan yhtyeen jäsen, sillä Auróran toiminta kiellettiin pian sen yhteiskuntajärjestelmää vastustavien sanoitustensa vuoksi. Tämän  jälkeen Dauer muutti pian Kanadaan. Kriszta "Tűz" Botosista (myöhemmin Kriszta Csizmár) tuli yhtyeen seuraava laulaja. Hänkään ei kuitenkaan vaikuttanut yhtyeessä pitkään, koska yhtyeen muiden jäsenten mukaan hän ei suhtautunut Auróraan riittävän vakavasti. Vaikka kitaristi Vigi ei halunnut olla yhtyeen laulaja, se vaikutti järkevältä ratkaisulta, ja uusi kolmijäseninen kokoonpano toimi vuosia erittäin hyvin.
Krisztan lähtiessä yhtye ei voinut esiintyä kuin salanimellä Unkarissa. Yhtye oli tuolloin saanut useita poliisin varoituksiakin. 1980-luvulla Itävallan punk-yhteisö oli melko aktiivinen, ja Auróra oli tullut pian tutuksi siellä. Tämä johtui ilmeisesti myös siitä, että yhtyeellä oli silloin enemmän esiintymisiä Itävallassa kuin kotimaassaan Unkarissa. Vuonna 1988 yhtye kutsuttiin kiertueelle Itä-Saksaan, minkä tuloista he nauhoittivat ensimmäisen levynsä. Luonnollisesti sekin ilmestyi Itävallassa aikaisemmin kuin Unkarissa.
Historiaa > 1990-luku: Yhteiskuntamuutoksen jälkeen

Unkariin toisen maailmansodan jälkeen sijoitetut venäläiset sotilasjoukot lähtivät maasta vasta vuonna 1991. Tämän tapahtuman "kunniaksi" Auróra julkaisi toisen albuminsa Viszlát, Iván! (suom. Hyvästi, Iivana!). Se oli aikansa kaupallisesti menestynein keskieurooppalainen punk-albumi, sillä sitä myytiin yli 20 000 kappaletta. Seuraava levy Előre, kurvák, gengszterek (suom. Huorat, gangsterit, esiin!) sai yhtä suuren suosion. Uuden konseptialbumin nimikkokappale on toiminut lähestulkoon yhtyeen tunnuslauluna.
Vuosien 1993-1994 albumien FelTámadás (suom. Ylösnousemus) ja Keserű cukor (suom. Katkera karkki) musiikkityylissä oli enemmän vaikutteita metallimusiikista, mutta sitten he yhtye palasi punk-juurilleen. Vuosi 1994 toi myös jäsenenmuutoksia: András "Blinker" Soós liittyi yhtyeeseen Polyákin tilalle. Samana vuonna julkaistiin split-levy Mindhalálig Punk (suom. Punk kuolemaan asti) yhdessä saksalaisen Wizo-yhtyeen kanssa. Se sisälsi sekä ennen julkaisemattomia kappaleita että uusia versioita  muutamasta vanhasta kappaleesta (Barikádharcos, Fojtogatók, Kis kurva, Bella csaó, Másvilág, Ég veled). Uusi albvumi Nincs karácsony (suom. Ei ole joulua) ilmestyi vuonna 1996. Albumilta löytyy kappale Szabolcs "Kisbé" Goreczky, joka on ensimmäinen yhtyeen kappale jossa on soittimena trumpetti. Seuraavalla yhtyeen levyllä trumpetti oli suuremmassa roolissa.
Vuonna 1997 julkaistu Illegális bál-levy (suom. Laiton juhla) sisältää hilpeämpiä, melodisempia kappaleita kuin yhtyeen edelliset albumit. Neljässä kappaleessa (Kiégett reflektor, Robin Hood, Kifacsart citrom, Múltak az évek) on myös trumpettisooloja. Samana vuonna perustettiin yhtyeen oma levy-yhtiö Aurora Records, joka osti ensimmäiseksi vanhojen Auróra-levyjen julkaisuoikeudet ja julkaisi levyt uudelleen. Aurora Records on myöhemmin julkaissut monien muidenkin unkarilaisten punk- ja rockyhtyeiden albumeja.
Vuonna 1998 yhtye järjesti ensimmäisen Újhullám Punkfesztiválin Abdassa, Győrin lähellä.
Vuosi 1999 oli kiireinen vaihe Auróran historiassa. Ensiksi yhtye julkaisi kokoelmalevyn, joka sisälsi myös viisi ennen julkaisematonta kappaletta, kolme uudestaan nauhoitettua kappaletta 1980-luvulta (Egyszemélyes háború, Erjed már, Ne provokálj), yhden saksankielisen cover-version Anti-körper-yhtyeen kappaleesta Welche Richtung? ja viidentenä Győrin jalkapallojoukkueen, Győri ETO FC:n marssilaulu. Samana vuonna ilmestyi myös kokonaan uusi albumi Balkán Express, jolla esiintyi uusi rumpali Zoltán "Kiskovács" Kovács. Myöhemmin yhtye julkaisi myös split-levyn Rúkenstúrcli in Kukenstrasse yhdessä Anti-körper -yhtyeen kanssa. Levyllä on neljä saksankielistä Auróra-coveria Anti-körperin tekemänä sekä neljä unkarinkielistä Anti-körper-coveria Auróran tekemänä. Levyllä on lisäksi neljä Auróran musiikkivideota (Robin Hood, Balkán Express, Csodatevő, Tizenöt múlt).
Yhtyeen jäsenet > Nykyinen kokoonpano

László Víg (Vigi) – (soolo)kitara, laulu (1983-)
János Pozsgay (Galacs) – basso (1983-)
Szabolcs Goreczky (Kisbé, Békis, Qka) – trumpetti, (rytmi)kitara, taustalaulu (1996-)
Norbert Víg (Kis Róra) - rummut (2008-)
Yhtyeen jäsenet > Entiset jäsenet

János Demeter (Dauer) – laulu (1982)
Attila Polyák – rummut (1982–1993)
Kriszta Botos – laulu (1983–1984)
András Soós (Blinker) – rummut (1993–1998)
Tamás Pálföldi - rummut (1998)
Csaba Matula – rytmikitara (2002–2003)
Zoltán Kovács (Kiskovács) – rummut (1998-2008)
Diskografia > Albumit

1988 1988 (EP)
1991 Viszlát, Iván! (Hyvästi, Iivana!)
1992 Előre, kurvák, gengszterek! (Huorat, gangsterit, esiin!)
1993 FelTámadás (Ylösnousemus - Ylös! Hyökkäys!)
1995 Keserű cukor (Katkera karkki)
1996 Nincs karácsony (Ei ole joulua)
1997 Illegális bál (Laiton juhla)
1999 Balkán Express (Balkanin pikajuna)
2002 A rezervátum mélyén (Syvällä reservaatissa)
2004 Meddig tart? (Mihin asti kestää tämä vielä?)
2008 Tűréshatáron túl (Yli toleranssikynnyksen)
Diskografia > Kokoelmat

1994 Mindhalálig Punk! (Punk kuolemaan asti) - split-levy WIZO-yhtyeen kanssa
1999 Válogatás '83-'99 (Kokoelma)
1999 Rúkenstúrcli In Kukenstrasse - split-levy Anti-körper-yhtyeen kanssa
Aiheesta muualla

Auróra-yhtyeen virallinen kotisivu
Auróran sanoitukset liramassa (Arkistoitu – Internet Archive)
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: hu:Aurora (együttes)
Käännös suomeksi
Bulgarian–Bysantin sota (889–897)

Bulgarian–Bysantin sota (889–897) käytiin keisari Leo VI:n ollessa Bysantin valtaistuimella. Sota päätti pitkähkön rauhan kauden, joka oli alkanut Bulgarian kääntymisestä krstinuskoon ja Bysantin kirkon alaisuuteen vuonna 864. Sodan aloitti Bulgarian tsaari Simeon noustuaan valtaistuimelle 889. Hänen tarkoituksenaan oli laajentaa Bulgariaa etelään.
Leo VI:n hallituskauden aikana Bysantti kävi useita sotia myös muslimeja vastaan. Kun Bysantti joutui vuodesta 889 yhtä aikaa sotimaan molempia vihollisiaan vastaan, joutui Leo VI ostamaan liittolaisekseen unkarilaiset, jotka olivat juuri siirtymässä kohti Tonavaa. Keisarin palkkaamina he hyökkäsivät bulgaarien kimppuun pohjoispuolelta. Simeon puolestaan liittoutui unkarilaisia seuranneen petsenegi-heimon kanssa. Sota päättyi vuonna 896 Bulgarian voittoon: unkarilaiset väistivät Pannoniaan ja Simeon sai Bysantilta vuoden 897 rauhansopimuksessa lupauksen vuosittaisista lahjamaksuista Bulgarialle..
Brasilian alkuperäiskansat

| Brasilian alkuperäiskansat |
| --- | --- |
Väkiluku:  817 000 (0,4 % Brasilian väestöstä)
Kielet:  alkuperäiskielet, portugali
Uskonnot:  61,1 % katolilaisia, 19,9 % protestantteja, 11 % uskonnottomia, 8 % muita uskontoja
Sukulaiskansat:  muut Amerikkojen alkuperäiskansat, mestitsit
Alkuperäiskansojen käyttöön varatut alueet. Vuonna 2008 vaaleanruskeat olivat käytössä ja tummanruskeat suunnitteilla.
Brasilian alkuperäiskansat ovat ihmisryhmiä, joiden esi-isät asuivat nykyisen Brasilian alueella jo ennen eurooppalaisten tuloa.
Alkuperäiskansoihin kuuluvia etnisiä ryhmiä on yli 230, ja he puhuvat yli 150 kieltä. On arvioitu, että ennen europpalaisten tuloa eri kieliä oli yli tuhat. Vain 25 kielellä on yli viisituhatta puhujaa. Nämä ovat apurinã, ashaninka, baniwa, baré, chiquitano, guajajara, guarani, galibi do Oiapoque, ingarikó, kaxinawá, kubeo, kulina, kaingang, kayapó, makuxi, sateré-mawé, taurepang, tereno, ticuna, timbira, tukano, wapixana, xavante, yanomami ja ye'kuana.
Vuoden 2010 väestönlaskennassa alkuperäiskansoihin kuului vajaat 900 000 ihmistä eli noin 0,47 prosenttia Brasilian väestöstä.
Amazonin alueella elää enemmän eristyneitä kansoja kuin missään muualla. Brasilian intiaaniasioiden virasto FUNAI arvioi sellaisia ryhmiä olevan ainakin sata. Useimmat eristyksissä elävät ihmisryhmät asuvat Brasilian länsirajalla. Brasilian politiikkana on 1980-luvulta alkaen ollut välttää kontaktia näiden ryhmien kanssa. Maahan on perustettu suojelualueita, jotta ryhmät säästyisivät hyväksikäytöltä ja tartuntataudeilta.
1500-luvun portugalilaisten tutkijoiden oli vaikea käsittää Brasilian kansojen monimuotoisuutta. He yksinkertaistivat monimuotoisuutta ja jakoivat kansat kahteen ryhmään: rannikon tupi-kansoihin ja sisämaan tapuia-kansoihin. Tupi-kansat olivat usein sodassa keskenään, mutta niitä yhdisti samankaltainen kieli ja kulttuuri. Tapuia-kansoihin määriteltiin "kaikki jotka eivät ole tupeja". Tapuioiden kuvattiin elävän metsästäjä-keräilijöiden liikkuvaa elämää, kun tupit asuivat paikoillaan ja harjoittivat maanviljelystä.
Terena-heimoon kuuluva tyttö.
Xingujen aluetta Brasiliassa.
Hércules Florencen maalaus apiacá-kansasta, 1827.
Aiheesta muualla

Wikimedia Commonsissa on kuvia tai muita tiedostoja aiheesta .
Taulukko alkuperäiskansoista Povos Indigenas No Brasil
Britannian Formula 3

Britannian Formula 3 oli kansainvälinen moottoriurheilusarja, jossa kaikki kilpailut ajettiin pääasiassa Isossa-Britanniassa. Joitakin kilpailuja ajettiin Manner-Euroopassa. Moni Britannian F3 mestareista ovat ajaneet Formula 1:ssä, joista tunnetuimpia kuljettajia ovat Nelson Piquet , Mika Häkkinen , Ayrton Senna , Emerson Fittipaldi , Rubens Barrichello ja Jackie Stewart. Lisäksi Jyrki Järvilehto, Mika Salo, Jim Clark, Takuma Satō, Nelson Piquet Jr, Jaime Alguersuari, Daniel Ricciardo ja Jean-Éric Vergne ovat nousseet tästä sarjasta Formula 1:siin.
Sarjassa ajettiin Dallaran valmistamilla autoilla. Autot käyttivät Mercedes-Benzin, Volkswagenin ja Mugen Hondan moottoreita. Autoissa oli Cooper Tiren renkaat.
Sarja alkoi jo vuonna 1951, jonka sarjan ensimmäisen mestaruuden voitti Eric Brandon. Eniten tiimimestaruuksia saavutti Carlin, joka voitti yhteensä 11 mestaruutta.
Sarja lakkautettiin vuoden 2014 päätteeksi.
Ben Cayetano

| Ben Cayetano |
| --- | --- |
 Ben Cayetano vuonna 2009.
 Havaijin 5. kuvernööri
 2. joulukuuta 1994 – 2. joulukuuta 2002  
Varakuvernööri:  Mazie Hirono
Edeltäjä:  John Waihee
Seuraaja:  Linda Lingle
Henkilötiedot
Syntynyt: 14. marraskuuta 1939 (ikä 84)  Honolulu, Havaiji, USA
Kansalaisuus:   yhdysvaltalainen
Ammatti:  juristi
Puoliso:  Lorraine Gueco (1959–1996) Vicky Tiu Liu (1997–)
Lapset:  5
Tiedot
Puolue:  Demokraatit
 Nimikirjoitus
Benjamin Jerome ”Ben” Cayetano (s. 14. marraskuuta 1939) on yhdysvaltalainen demokraattipoliitikko. Hän toimi Havaijin varakuvernöörinä vuosina 1986–1994 ja kuvernöörinä 1994–2002. Kuvernöörin virassa häntä seurasi republikaanien Linda Lingle.
Tausta ja yksityiselämä

Cayetano syntyi vuonna 1939 Honolulussa vähävaraiseen perheeseen. Vanhemmat erosivat kuusi vuotta myöhemmin, ja Cayetanon äiti kuoli myöhemmin reseptilääkkeiden yliannostukseen. Etniseltä taustaltaan Cayetano on amerikanfilippiiniläinen. Hän on kertonut kohdanneensa syrjintää, mutta on myös kertonut monitaustaisen taustaansa olleen etu politiikassa.
Vuonna 1963 Cayetano muutti vaimonsa ja lastensa kanssa Los Angelesiin, jossa Cayetano pyrki yliopistoon. Hän joutui kuitenkin korottamaan huonoja high schoolin arvosanojaan ennen kuin hänet hyväksyttiin Kalifornian yliopistoon Los Angelesissa kolme vuotta myöhemmin. Cayetano valmistui vuonna 1968, jonka jälkeen hän jatkoi opintojaan Loyala Law School -koulussa, josta hän valmistui 1971. Tämän jälkeen hän palasi Havaijille, josta hän oli saanut töitä jo opiskeluaikoina.
Cayetano on ollut naimisissa kahdesti. Ensimmäinen liitto Lorraine Guecon kanssa kesti 37 vuotta (1959–1996), ja erotessaan Cayetonesta tuli Havaijin ensimmäinen kuvernööri, joka erosi puolisostaan virkakautensa aikana. Vuonna 1997 Cayetano meni uusiin naimisiin Vicky Liun kanssa. Tämä ilmoitti heinäkuussa 2021 asettuvansa ehdokkaaksi vuoden 2022 kuvernöörinvaaleissa. Cayetanolla on yhteensä viisi lasta.
Vuonna 1999 Cayetano esiintyi Baywatch Hawaii -sarjassa cameoroolissa, jossa hän esitti itseään Havaijin kuvernöörinä.
Poliittinen ura

Cayetanon poliittinen ura alkoi vuonna 1972, kun kuvernööri Burns nimitti hänet osavaltion asuntoasioista vastaavaan virastoon.
Vuonna 1975 Cayetano valittiin Havaijin edustajainhuoneeseen, jossa hän toimi kolme vuotta. Vuonna 1979 hänet valittiin osavaltion senaattiin, jossa hän toimi vuoteen 1986 asti.
Senaattipaikastaan luovuttuaan Cayetano valittiin John D. Waiheʻe III:n varakuvernööriksi vuonna 1986. Varakuvernöörinä hän osallistui osavaltionlaajuisen opetusreformin läpi ajamiseen.
Kuvernööriksi Cayetano valittiin ensimmäisen kerran vuonna 1994. Hän uusi paikkansa vuonna 1998. Cayetano oli Havaijin ensimmäinen amerikanfilippiiniläinen kuvernööri. Cayetanon ensimmäistä kuvernöörikautta varjostivat taloudellinen taantuma ja opettajien lakko.
Kunnianosoituksia

Filippiinien kunnialegiona (Filippiinit, 2002)
Brevik

Asutusta Brevikissä.
Brevik on entinen Norjan kunta ja vuodesta 1964 osa Porsgrunnin kuntaa. Siellä oli noin 2 100 asukasta vuonna 2020. Brevikissä on muun muassa kalkkilouhos, Norcemin sementtitehdas ja Diplom-Isin jäätelötehdas.
Brevikin vaakuna.
Grenlandsbrua-silta yhdistää Brevikin ja Bamblen kunnassa sijaitsevan Stathellen.
Brevik John William Edyn akvatintassa vuodelta 1800.
Rautatieasema.
Tunnettuja henkilöitä

Cort Adeler (1622–1675), amiraali
Aiheesta muualla

Kuvia tai muita tiedostoja aiheesta Brevik Wikimedia Commonsissa
Bolometri

Kosmista taustasäteilyä mittaava bolometri
Bolometri on laite, jolla mitataan sähkömagneettista säteilyä. Sen toiminta perustuu säteilylämmöstä johtuvan resistanssimuutoksen sähköiseen mittaamiseen. Sitä voidaan käyttää esimerkiksi spektriviivojen ja tähtien säteilyn mittaamiseen.
Aiheesta muualla

Kuvia tai muita tiedostoja aiheesta Bolometri Wikimedia Commonsissa
Honda NS

Honda NS250R
Honda NS oli Hondan valmistama kevytmoottoripyörämallisto. Honda NS:ää on tehty erilaisina malleina kuten Honda NS125R joka oli täyskatettu, Honda NS125R2 joka on samanlainen kuin edellinen paitsi edessä kaksoisjarrulevy, ja vielä Honda NS125F joka oli puolikatettu. Näissä kaikissa pyörissä on samanlainen moottori ja muu runko. Tämä malli kuitenkin eroaa täysin uudemmasta Honda NSR:stä, jonka valmistaminen lopetettiin vuonna 2003. Honda NS-mallistoa valmistettiin vuoteen 1988 asti. Suomeen tuotujen mallien teho oli alennettu 9 kilowattiin. Honda NS:ää valmistettiin myös 250- ja 400-kuutioisina.
Brix Smith Start

Brix Smith soittamassa kitaraa The Fallin keikalla vuonna 1984.
Brix Smith Start (s. 12. marraskuuta 1962) on yhdysvaltalainen muusikko. Hän toimii  Ultimate Shopper -ohjelman päätuomarina. Hän on muoti-ikoni.
Hän omistaa miehensä Philip Startin kanssa muotiliikkeitä.
Käännös suomeksi
Beckiläisyys

Beckiläisyys on saksalaisen Johann Tobias Beckin (1804–1878) kristilliseen teologiaan pohjautuva suuntaus. Siitä käytetään myös nimityksiä biblisismi ja raamatullinen suunta tai raamatullisuus. Beckin ajattelussa oli vaikutteita pietismistä, ja hän korosti teologiassaan Raamatun auktoriteettia, mikä näkyi myös oppitunnustusten vieroksumisena. Ajatus Jumalan suuresta maailmansuunnitelmasta johti voimakkaaseen eskatologiseen sävyyn koko hänen teologiassaan. Hän sai ajatuksilleen runsaasti kannattajia Suomessa, ja beckiläisyys oli yksi merkittävimpiä teologisia koulukuntia autonomian ajan Suomessa.
Teologia

Johann Tobias Beck (1804–1878) toimi Tübingenin yliopiston professorina. Hän oli saanut voimakkaita vaikutteita muun muassa württembergiläisestä pietismistä.
Teologia > Beckin käsitys Raamatusta

Beckin teologian keskeisimpiin opinkohtiin kuului käsitys Raamatusta jumalallisen elämänprinsiipin synnyttämänä ja läpitunkemana ilmoituksen kirjana, joka välitti sellaisenaan Jumalan ilmoituksen ihmiskunnalle. Beckin mukaan Jumalaa ei voinut tuntea minkään muun kuin Raamatun kautta, sillä Jumala oli tunnettavissa vain tämän oman ilmoituksen kautta. Beck vastusti kaikkia sellaisia suuntauksia, jotka hänen mielestään asettivat ihmishengen Raamatun auktoriteetin rinnalle ja edelle. Niinpä hän torjui sekä idealistiset, konfessionalistiset ja teosofiset virtaukset.
Beckin mielestä teologian tuli muodostaa yksin Raamatun avulla uskon teologinen järjestelmä, sillä Raamattu oli ainoa kristillisen totuuden lähde ja normi. Beckin mielestä Raamattu oli Jumalan hengen läpitunkema eliö, josta oli etsittävä selvyys uskonnollisten kysymysten lisäksi myös muihin ihmiselämän kysymyksiin. Raamattu toimii peilikuvana ja ilmauksena Jumalan toiminnasta historiassa. Raamatun ymmärtämiseen tarvitaan uskon henkeä, joka vie sisäiseen yhteyteen Jumalan sanan eli Raamatun kanssa.
Teologia > Beckin käsitys Jumalan valtakunnasta

Raamattu-käsityksen ohella Beckin teologian keskeisiin piirteisiin kuului oppi Jumalan valtakunnasta. Beckin mukaan Jumalan valtakunta oli ylimaallinen, ihmiskunnan ja inhimillisen maailman yläpuolella oleva ikuinen maailmanjärjestys, joka pyrkii jumalallista luomissuunnitelmaa noudattamalla muovaamaan maallista maailmaa oman hahmonsa mukaiseksi. Jumala on toteuttanut ikuista maailmansuunnitelmaansa luomansa maailman saattamiseksi kunniaan myös sen jälkeen, kun syntiinlankeemus oli turmellut koko luodun maailman. Tämän suunnitelman toteuttamiseksi Jumala oli antanut Poikansa tulla ihmiseksi Jeesuksessa Kristuksessa, antanut ihmiskunnalle Raamatun, säätänyt sakramentit ja perustanut kristillisen seurakunnan. Jumalan ikuisen pelastussuunnitelman keskuksena on Jeesus Kristus, ja sen tarkoituksena ei ole pelastaa ainoastaan ihmistä, vaan koko synnin turmelema luomakunta. Tämä toteutuisi lopullisesti eskatologiassa. Beckin koko teologiaa sävyttikin voimakkaasti eskatologinen ulottuvuus.
Ihmisille on avautunut mahdollisuus päästä sisään transkendenttiseen Jumalan valtakuntaan Kristuksen kautta. Ihminen on jo eläessään ylimaallisen valtakunnan kansalainen ja osallinen sen yli-inhimillisestä ja ylimaallisesta hengestä. Samalla hän kuitenkin tuntee itsensä vieraaksi ja muukalaiseksi eläessään tämänpuoleisessa maailmassa.
Teologia > Beckin käsitys kristinuskon eettisestä luonteesta

Myös kristinuskon eettisen luonteen korostamista on pidetty keskeisenä piirteenä Beckin teologiassa. Hänen mielestään ihmisen joutuessa kosketuksiin Jumalan valtakunnan kanssa oli tästä samalla seurauksena ihmisen eettinen uudistuminen. Tämän vuoksi vanhurskauttaminen ei ollut ainoastaan ulkonainen toimi vaan se samalla teki ihmisestä vanhurskaan. Tällöin Jumalan oma ylimaallinen vanhurskaus asettui ihmiseen ja synnytti tässä uskon kuuliaisuuden, mikä sai aikaan myös eettisen muutoksen. Beckin mukaan Kristus on paitsi ihmisen syntien sovittaja ("Kristus meidän puolestamme"), myös kristityssä vaikuttava voima ("Kristus meissä"). Kristus antaa näin kristitylle voiman kehittyä kohti hänen kaltaisuuttaan, mikä kyky samalla velvoittaa tähän kehittymiseen. Kristinuskon eettistä luonnetta korostaessaan Beck hylkäsi kaikki perusteiltaan rationalistiset eettiset järjestelmät, sillä hän ei katsonut niiden perustuvan ihmisen todelliseen uudistumiseen.
Bolot Šamšijev

Bolot (Bolotbek) Tölön uulu Šamšijev (kirgiisiksi Болот (Болотбек) Төлөн уулу Шамшиев, ven. Болот (Болотбек) Толенович Шамши́ев, Bolot (Bolotbek) Tolenovitš Šamšijev; 12. tammikuuta 1941 Frunze – 21. joulukuuta 2019) oli yksi tunnetuimmista kirgisialaisista elokuvaohjaajista.
Bolot Šamšijev syntyi kirgiisirunoilija Tölön Šamšijevin perheeseen. Hän valmistui Neuvostoliiton elokuvakoulusta VGIK:istä vuonna 1965. Šamšijevin ensimmäinen dokumenttielokuva, Manas-eepoksesta kertova Manastšy (1965) herätti kansainvälistäkin huomiota. Vuonna 1969 hän ohjasi Muhtar Äwezovin teokseen perustuvan näytelmäelokuvan ”Laukaus Karašin solassa” (Karaš ašuusundagy atyšuu). Sitä seurasi historiallinen seikkailuelokuva ”Issyk-Kulin punaiset unikot” (Ysyk-Köldün kyzgaldaktary, 1972).
Šamšijevin läpimurtoteokseksi muodostui Tšingiz Aitmatovin romaaniin perustuva ”Valkea laiva” (Ak keme, 1976), joka sai Neuvostoliiton valtionpalkinnon vuonna 1977. Aitmatovin teoksiin perustuvat myös ”Varhaiset kurjet” (Erte žasdagy karkyralar, 1980) ja perestroika-henkinen Fudzijamaga tšyguu (”Nousu Fudžijamalle”, 1988).
Šamšijev liittyi Neuvostoliiton kommunistiseen puolueeseen vuonna 1971. Vuonna 1975 hän sai Kirgisian SNT:n ja vuonna 1991 Neuvostoliiton kansantaiteilijan arvonimen. Vuodesta 1990 lähtien hän toimi yksityisen Salamalik-elokuvayhtiön johtajana. Vuonna 1998 hänet nimitettiin Kirgisian matkailu- ja urheiluministeriksi.
Neuvostoliiton hajottua Šamšijevilla ei ollut mahdollisuutta kuvata uusia elokuvia. Sen sijaan hän työskenteli kirjailijana ja jatkoi Manas-eepoksen tutkimista. Hän toimi myös Kirgisian presidentin neuvonantajana.
Ohjaustyöt

Manastšy (dokumenttielokuva, 1965)
Tšaban (”Paimen”, dokumenttielokuva, 1966)
Laukaus Karašin solassa (Karaš ašuusundagy atyšuu, 1970)
Issyk-Kulin punaiset unikot (Ysyk-Köldün kyzgaldaktary, 1972)
Süjüu žaŋyrygy (”Rakkauden kaiku”, TV-elokuva, 1974)
Valkoinen laiva (Ak keme, 1976)
Adamdardyn arasynda (”Ihmisten keskellä, 1979)
Varhaiset kurjet (Erte žasdagy karkyralar, 1980)
Börü zyndan (”Sudenkuoppa”, 1984)
Tarkka-ampujat (Snaiperler, 1986)
Fudzijamaga tšyguu (”Nousu Fudžijamalle”, 1988)
Bionic Woman (televisiosarja)

| Bionic Woman |
| --- | --- |
Tyyli:  draama scifi
Kestoaika:  42 minuuttia
Luoja(t):  David Eick
Pääosissa:   Michelle Ryan  Miguel Ferrer  Molly Price  Lucy Hale 
Alkuperämaa:   Yhdysvallat
Alkuperäiskieli:  englanti
Verkko:   NBC  Sub
Esitetty:  26. syyskuuta 2007 –  28. marraskuuta 2007
Tuotantokausia:  1
Jaksoja:  8
Tuotanto
Tuottaja(t):   Howard Grigsby  Lindsay Sturman  Kamran Pasha  Harvey Frand 
Vastaava(t) tuottaja(t):   David Eick  Jason Smilovic  Glen Morgan  Michael Dinner  Bruno Heller  Laeta Kalogridis 
Säveltäjä(t):   Lisa Coleman  Wendy Melvoin 
Tuotantoyhtiö(t):   NBC Universal Television Universal Media Studios (UMS) 
Edeltäjä:  The Bionic Woman
Aiheesta muualla
IMDb 
Bionic Woman on yhdysvaltalainen David Eickin luoma scifisarja. Se on uudennettu versio 1970-luvun menestyssarjasta The Bionic Woman.
Sarjan esittäminen aloitettiin Yhdysvalloissa NBC-kanavalla syyskuussa 2007. Suomessa sarjaa on voinut seurata Subin kanavalla.